PROTOCOLUL nr. 10

DISPOZIŢII REFERITOARE LA CIPRU

ÎNALTELE PĂRŢI CONTRACTANTE,

REAFIRMÂNDU-ŞI angajamentul de reglementare globală a problemei cipriote, conform rezoluţiilor pertinente ale Consiliului de Securitate a Naţiunilor Unite, precum şi sprijinul temeinic acordat eforturilor Secretarului General al Naţiunilor Unite în acest sens,

AVÂND ÎN VEDERE faptul că nu s-a ajuns la o astfel de reglementare globală a problemei cipriote,

AVÂND ÎN VEDERE, prin urmare, că este necesar să se prevadă suspendarea punerii în aplicare a acquis-ului în zonele din Republica Cipru în care Guvernul Republicii Cipru nu exercită un control efectiv,

AVÂND ÎN VEDERE că, în cazul reglementării problemei cipriote, suspendarea va fi ridicată,

AVÂND ÎN VEDERE că Uniunea Europeană este pregătită să ţină seama de condiţiile unei astfel de reglementări conform principiilor care stau la baza Uniunii Europene,

AVÂND ÎN VEDERE că este necesar să se prevadă condiţiile de aplicare a dispoziţiilor pertinente ale legislaţiei UE în ceea ce priveşte linia de demarcare a zonelor menţionate anterior şi zonele în care Guvernul Republicii Cipru exercită un control efectiv şi zonele de suveranitate ale Regatului Unit al Marii Britanii şi Irlandei de Nord,

DORIND ca aderarea Ciprului la Uniunea Europeană să fie benefică pentru toţi cetăţenii ciprioţi şi să promoveze pacea şi reconcilierea civilă,

AVÂND ÎN VEDERE, prin urmare, că nimic din prezentul protocol nu împiedică adoptarea măsurilor în acest scop,

AVÂND ÎN VEDERE că astfel de măsuri nu afectează punerea în aplicare a acquis-ului, în condiţiile prevăzute în Tratatul de aderare, în orice altă parte din Republica Cipru,

CONVIN ASUPRA URMĂTOARELOR DISPOZIŢII:

ARTICOLUL 1

1. Aplicarea acquis-ului este suspendată în zonele din Republica Cipru în care Guvernul Republicii Cipru nu exercită un control efectiv.

2. Consiliul, hotărând în unanimitate la propunerea Comisiei, decide ridicarea suspendării prevăzute în alineatul (1).

ARTICOLUL 2

1. Consiliul, hotărând în unanimitate la propunerea Comisiei, defineşte condiţiile în care dispoziţiile prevăzute în legislaţia Uniunii Europene se aplică liniei de demarcare dintre zonele menţionate în articolul 1 şi zonele în care guvernul Republicii Cipru exercită un control efectiv.

2. Frontiera dintre zona orientală de suveranitate a Regatului Unit şi zonele menţionate în articolul 1 este considerată ca făcând parte din frontierele externe ale zonelor de suveranitate ale Regatului Unit în sensul părţii IV din anexa la protocolul privind zonele de suveranitate ale Regatului Unit al Marii Britanii şi Irlandei de Nord în Cipru pe perioada suspendării aplicării acquis-ului în conformitate cu articolul 1.

ARTICOLUL 3

1. Nici o dispoziţie din prezentul protocol nu împiedică adoptarea unor măsuri pentru favorizarea dezvoltării economice a zonelor prevăzute în articolul 1.

2. Astfel de măsuri nu afectează aplicarea acquis-ului, în condiţiile stabilite în Tratatul de Aderare, în orice altă parte din Republica Cipru.

ARTICOLUL 4

În cazul reglementării problemei cipriote, Consiliul, hotărând în unanimitate la propunerea Comisiei, decide asupra unor adaptări ale condiţiilor privind aderarea Ciprului la Uniunea Europeană care s-ar dovedi necesare pentru a ţine cont de comunitatea cipriotă turcă.

--------------------------------------------------